Bekende inwoner sterf in botsing | Netwerk24
Bekende inwoner sterf in botsing
Deur Alver Uys 07 Oktober 2019 06:01
'n Bekende en geliefde inwoner van Gansbaai is Sondagoggend tussen Villersdorp en Worcester tragies in 'n motorongeluk oorlede.
Die 69-jarige Julia Wilson was saam met haar man, Tommy, die hoof van Gansbaai Academia, van Gansbaai na Worcester op pad om die afskeidsdiens van sy broer, ds. Jeff Wilson van die Calvyn Protestante Kerk, by te woon.
Julia, of Julie soos sy alombekend onder vriende en familie was, is as 'n nooi Le Roux in Oudtshoorn gebore en het ook dáár grootgeword. Nadat sy haarself as LO-onderwyser bekwaam het, was sy 'n dosent aan die Opleidingskollege Suid-Kaap (OKSK) en ná haar troue met Tommy het die egpaar na Worcester verhuis waar sy dosent aan die Söhnge-opleidingskollege was tot met die uitfasering van Söhnge, wat Boland Kollege geword het.
Daarna het sy by African Bank gaan werk voordat sy saam met haar man na Gansbaai verhuis het waar hy as hoof van Gansbaai Academia aangestel is, nadat hy vir baie jare aan Worcester Sekondêre Skool verbonde was. Hiér het sy weer begin skoolhou en was sommer gou ook baie geliefd onder die gemeenskap van Gansbaai.
Julie is deur almal met wie sy te doen gehad het, as 'n omgeemens by uitstek beskryf. Sy was met hul verblyf in Worcester nou betrokke by gemeente aktiwiteite van die Calvyn Protestante Kerk. Nie net het sy (nes haar man) ook op die kerkraad van die gemeente gedien nie, maar was sy ook 'n aktiewe lid van die gemeente se vrouevereniging en 'n raakvatter soos min by gemeente gesellighede.
Sy was ook die trotse ma van 'n seun, Woodrow, deesdae 'n prokureur van beroep.
Tommy is ná die ongeluk Sondag aanvanklik met veelvuldige beserings in Mediclinic Worcester opgeneem.
Hy is Sondag na die Cape Gate- mediese sentrum oorgeplaas waar 'n noodoperasie Sondagaand op hom uitgevoer is.